## La Generalitat i l’Ajuntament de Sagunt firmen l’escriptura de cessió de dos parcel·les per a la construcció de 200 habitatges de protecció pública

*** El director general de l’EVha i l’alcalde de Sagunt formalitzen l’elevació a pública de la cessió de dos parcel·les en les quals la Generalitat impulsarà la construcció d’habitatges de protecció pública per a lloguer assequible
* Esta actuació forma part del Pla Viu amb el qual la Generalitat vol impulsar la construcció de 10.000 habitatges a través de la col·laboració publicoprivada**

El director general de l’Entitat Valenciana d’Habitatge i Sòl (EVha), Ernesto Fernández, i l’alcalde de Sagunt, Darío Moreno, han firmat davant notari l’escriptura pública de cessió de dos parcel·les a Sagunt a l’EVha per a la construcció de 200 habitatges protegits, energèticament eficients, en règim de lloguer social o assequible.

Esta actuació s’emmarca dins del Pla Viu, que en este cas compta amb ajudes de fons europeus Next Generation EU corresponents a la Comunitat Valenciana dins del Programa 6 del Pla de recuperació, transformació i resiliència.

EVha, entitat dependent de la Vicepresidència Segona i Conselleria de Servicis Socials, Igualtat i Habitatge, té prevista, en les pròximes dates, la firma d’escriptures per a la cessió de sòl d’altres municipis de la Comunitat que, juntament amb els de Sagunt, permetran a l’Administració autonòmica iniciar la licitació del concurs de dret de superfície per a la construcció de 685 habitatges protegits per a lloguer assequible.

Respecte a les dos parcel·les cedides per l’Ajuntament de Sagunt, una es troba en el Macrosector III Fusió, concretament a l’avinguda del Barraquero, 12. Disposa de 4.662 metres quadrats de superfície i s’hi preveu la construcció aproximada de 145 habitatges. La segona parcel·la està situada al carrer General Pavía, 6, ocupa una superfície de 867 metres quadrats i s’hi estima la construcció d’uns 55 habitatges.

La Generalitat, a través de la Vicepresidència Segona, ha posat en marxa el Pla Viu per a fer front a la problemàtica de l’accés a l’habitatge. Els eixos fonamentals d’este pla són la col·laboració entre administracions per a mobilitzar tot el sòl públic disponible, per este motiu la firma el passat dia 2 d’abril del Conveni Marc de Col·laboració amb la Federació Valenciana de Municipis i Províncies (FVMP); la col·laboració publicoprivada; l’adequació del marc normatiu i la simplificació administrativa, amb l’objectiu d’impulsar la promoció de 10.000 habitatges de protecció pública en esta legislatura.

Fecha: 17/04/2024